b'\n_START_ARTICLE_\nDerivater av Red Hat Enterprise Linux og Fedora\n_START_PARAGRAPH_\nDerivater av Red Hat Enterprise Linux og Fedora er en oversikt over n\xc3\xa5v\xc3\xa6rende og tidligere Linuxdistribusjoner som er basert p\xc3\xa5 distribusjonene Red Hat Enterprise Linux (RHEL) og Fedora. Oversikten er delt i to deler, for henholdsvis RHEL-derivater og Fedora-derivater. Listen inneholder 26 tidligere derivater av RHEL, samt 21 n\xc3\xa5v\xc3\xa6rende og 90 tidligere derivater av Fedora._NEWLINE_RHEL og Fedora er operativsystemer som blir utviklet av Red Hat. RHEL er et kommersielt produkt hvor en ny versjon lanseres hvert 2\xe2\x80\x933 \xc3\xa5r, og hver versjon har 10\xe2\x80\x9313 \xc3\xa5rs kundest\xc3\xb8tte. Fedora er den frie utgaven av RHEL, og oppdateres langt oftere. Fedora oppdateres med nye versjoner hver 6.-12. m\xc3\xa5ned. Brukerst\xc3\xb8ttens varighet for den enkelte versjon varierer mellom 11 og 18 m\xc3\xa5neder._NEWLINE_RHEL og Fedora danner grunnlaget for en hel \xc2\xabfamilie\xc2\xbb av operativsystemer. Dette er operativsystemer som er blitt utviklet av andre enn Red Hat, men som har v\xc3\xa6rt basert p\xc3\xa5 kildekoden til RHEL og Fedora. Oversikten viser ogs\xc3\xa5 distribusjoner som p\xc3\xa5 et eller annet tidspunkt har v\xc3\xa6rt basert p\xc3\xa5 RHEL eller Fedora, men som etter hvert har g\xc3\xa5tt over til \xc3\xa5 bli kloner av andre distribusjoner. Noen av disse finnes ikke lengre, mens andre fortsatt eksisterer._NEWLINE_I denne artikkelen er distribusjonene sortert etter opphavsland, skrivebordsmilj\xc3\xb8 (GNOME, KDE, Xfce, LXDE, MATE, Cinnamon, Enlightenment, Sugar, Manokwari) / vindusbehandlere (Openbox, Blackbox, Fluxbox, Window Maker, IceWM, Twm, AfterStep, Maynyard, MythTV, Moblin, MeeGo UX) og datamaskinarkitektur.'